钦定古今图书集成/明伦汇编/交谊典/第109卷 > 《代史馆王相公谢令枢密使宣谕奸邪表》
## 钦定古今图书集成/明伦汇编/交谊典/第109卷 > 《代史馆王相公谢令枢密使宣谕奸邪表》

钱珝

臣某等言：“臣尝读《汉史》，窃见上官桀、桑弘羊皆恶霍
光之忠于王室也，欲夺其权，遂诈为燕王，上书言光
将有非常之变。而昭帝知其诡诈，欲害贤良，显发怒
言，保明元辅。识者以为汉昭之聪睿，远过周成。臣等
每阅其书，实感其事，以为后代不复有之。”今月某日，
获延英奏事，亲奉圣言。且以陛下深惧艰屯，欲清教
“化，寤乱阶于前事，穷蠹本于小人，既以诛锄，方期屏
绝。而常有技术贱微之辈，班行险躁之徒，潜结诡谋，
辄投邪隙，且相授引，遂有谮伤，间谍滋深，根株甚钜。
而圣心不动，睿鉴有融，尽辨谗谀，靡容交乱。致臣于
不疑之地，知彼有祸人之心。且赫扬于斯，必令惩革，
觐于左右，永杜奸邪。臣等且惧且惊”，载思载感，还至
公府，未知所安。枢密使某等，又至中书，备传睿旨，“伏
知李遂、刘达等共谋推荐李洁秉政，因此大惑天听，
君臣之所难闻，乾坤之所共弃。有李遂之奏，肆志巧
言，而陛下不以为疑，祇以为恕，凡所布谕，必尽洪纤。
某等复宣陛下之言，不惟保任臣等，兼欲击断此辈，
彰明我心。臣等禀命”而思，激情以泣，自有邦国，谁无
君臣。今此谗邪，忍施陷阱。密构于一夫之口，何术可
知？潜行于万乘之前，何人敢辨？虽陛下察之不惑，隐
之不言，有此衅端，加于辅相，臣之寤寐，将至惊狂。一
旦亲奉尧言，俾行汉律，使罪人斯得，馀谗自安，复使微臣，必无他虑。食𫘝𫘨者未足为德，喻媒糵者未足
为辞。李遂辈挤臣于不测之谿，陛下赐臣以援溺之
手，诬臣以难明之罪，陛下谕臣以必信之言。彼昭帝
之时，汉家方盛，霍光之辨，且有诈书。今李遂得于艰
否？〈一作苦〉之朝，进倾危之计。宸听之外，孰可得闻。〈一作明〉
臣等涂污一浸，江汉难濯。殁为野土，谁为叫阍？不有
睿“明，焉知昭释？感入骨髓，誓诸神祇，千拜首以何为，
一剖心而始足。惟当竭诚启沃，戮力弼谐，尽毁家纾
难之谋，继图国忘身之策。尚疑丹悃，未答皇私，荷圣
感恩。臣等无任抃蹈兢栗涕泣屏营之至。”